《题谢景思少卿药寮二首》
宋代·曾惇

先生数亩园，种药一何盛。
子知医国手，元自谙药性。
愚溪植仙医，服食每自信。
伏波收薏苡，初不避谗柄。
牛溲马渤辈，并蓄用必慎。
我知若人心，欲了世閒病。
君非山中相，疑即句漏令。
问讯紫金丹，刀圭宜有赠。

作者简介：曾惇，字谹父，南丰（今属江西）人。纡子。高宗绍兴三年（一一三三）官太府寺丞，十二年知黄州（《能改斋漫录》卷一一），十四年知台州，十八年知镇江府，二十六年知光州（《建炎以来系年要录》卷七○、一五一、一五八）。　曾惇诗，据《能改斋漫录》等书所录，编为一卷。